钦定古今图书集成/方舆汇编/职方典/第1496卷 > 《清溪洞记》前人
## 钦定古今图书集成/方舆汇编/职方典/第1496卷 > 《清溪洞记》前人

黔入滇之六十里，有城曰平彝卫，去卫三里许，有清
溪洞，传者谓“洞下有溪，溪水流入此独清”，故名焉。洞
口轩敞，初入若堂，可坐百人；再上若台，可容数十人。
有大石垒垒，下垂若柱，柱以内幽闷不可入。游者浅
视之，谓观止矣。庚子十二月，余同郡守李君、司马俞
君、别驾陆君游焉，望洞中不知其浅深之所至，遂勃
勃心动，欲往不果。明日复游，命土人广治火具，乡导
先入，各携吏胥仆从，鱼贯以行。不数武，洞势阴阒，群
火无光，前后左右皆怪石崚嶒，中通一线，两人相牵，
后人踵，前人履迹，援引而上，随炬光高下得路。因纵
观所谓“石床者、石几者、石田者、石塔者、石笋者，锐而
出为虎牙者、尖而背为熊耳者、角而”𪩘、为牛首者；冠
而峭、为鸡头者，奇形怪象，不可名状。再入里许，旁一
小罅，仅容一人，伛偻屈曲而入，若石级然。中若堂若
庑，门户垣壁俱备。郡守曰：“此仙人修炼所也，天造之
巧，非人力所能成。”至石岩窅窱之际，又以为观止矣。
土人云：尚十馀里，与紫泉洞通，游人畏险，不欲入。及
出，土人谓旁一洞上有石钟石鼓在焉，急命更炬寻
至。其地皆石笋垂十馀丈。持石叩之，噌吰有声，虽钟
鼓之响，不能乱也。再出，又见石柱悉自平地崛起，似
有骨气，人绝无阿附。其石之高者，仰视在十馀丈上，
非緪索扶挟，不可得而登也。因思《石钟山记》云：事不
目见耳闻，而臆断其有无，可乎？余以为兹洞甲于天
下，不“仅甲于滇也，而未尝见称于昔之游者，岂昔人
尽皆皮相，即一山亦必待人而得名耶？”余与郡守诸
君惊讶久之。时炬火渐微，旷然得明，喧笑而出。